Proposta de resolució de finalització de les Reclamacions 210/2016 i 211/2016 (acumulades) amb acord de mediació.
Proposta de resolució de finalització de la Reclamació 216/2016 amb acord de mediació.
Proposta de resolució de finalització de la Reclamació 254/2016 per desistiment.
Proposta de resolució de desestimació de la Reclamació 272/2016.
Proposta de resolució d'estimació parcial de la Reclamació 274/2016.
Proposta de resolució d'inadmissió de la Reclamació 283/2016.
Proposta de resolució de desestimació de la Reclamació 291/2016.
La secretària exposa l'estat de les reclamacions i relaciona els tràmits més rellevants realitzats des del darrer Ple, celebrat divendres dia 4 de novembre de 2016.
S'analitza el compliment dels requisits d'admissibilitat de les noves reclamacions que han entrat a la Comissió amb els números que van des del 386/2016 fins el 397/2016.
Es valora l'admissió a tràmit de la Reclamació 386/2016 i la necessitat d'esmenar la representació de la persona que ha interposat les Reclamacions de 387/2016 a 397/2016.
En relació amb l'expedient corresponent a la Reclamació 176/2016, el ponent, el senyor Oriol Mir, informa que s'ha comunicat la suspensió de la seva tramitació al representant de la persona reclamant tenint en compte que encara no s'ha dut a terme el tràmit de trasllat a les terceres parts afectades.
S'informa així mateix, per part de la secretària que s'està preparant la documentació per a la tramesa al Tribunal Superior de Justícia de Catalunya dels expedients administratius relatius a les Reclamacions tramitades per la Comissió núm. 22/2016 a 45/2016 per a la seva remissió al Tribunal a principis de la setmana que ve i que es començarà la preparació també de la tramesa de l'expedient administratiu de la Reclamació 19/2016, la resolució de la qual també ha estat impugnada en via contenciosa administrativa.
En relació amb la Reclamació 126/2016 finalitzada amb acord de mediació, la senyora Teresa Perelló informa a la resta de membres del Ple que s'ha rebut un escrit de la persona reclamant en el qual considera que s'han incomplert els termes de l'acord amb la informació que li ha estat lliurada.
Es valora la necessitat de conèixer les consideracions que formuli el Departament d'Agricultura, Ramaderia, Pesca i Alimentació, l'administració reclamada, en relació amb la valoració de la persona reclamant i la necessitat de concretar si l'execució de l'acord és conforme amb els seus propis termes.
Així mateix, la senyora Teresa Perelló exposa el desenvolupament de les sessions de mediació que van tenir lloc el dilluns dia 7 de novembre de 2016, corresponents a les Reclamacions 210/2016 i 211/2016 (acumulades), 214/2016 i 215/2016 (acumulades) i 216/2016, la resolució de les quals, en el cas de les Reclamacions 210/2016 i 211/2016 (acumulades) i 216/2016, es sotmeten a l'aprovació del Ple d'avui.
Proposta de resolució de finalització de les Reclamacions 210/2016 i 211/2016 (acumulades) amb acord de mediació
El ponent de la proposta de Resolució, el senyor Oriol Mir, exposa els principals tràmits que s'han dut a terme en la tramitació d'aquest procediment i el contingut dels acords assolits en el procediment de mediació i en el corresponent a la Reclamació 216/2016 que s'han celebrat aquesta setmana, el dia 7 de novembre, actuant com a persona mediadora, la senyora Teresa Perelló.
Proposta de resolució de finalització de la Reclamació 216/2016 amb acord de mediació
Es tracta en el punt segon de l'ordre del dia.
Proposta de resolució de finalització de la Reclamació 254/2016 per desistiment
El ponent de la Proposta de resolució, el senyor Oriol Mir, exposa el supòsit que ha plantejat aquesta reclamació, en la qual es va demanar en la fase d'esmena de la reclamació informació indispensable per a la seva admissibilitat.
La persona reclamant no ha presentat informació addicional i no ha establert cap comunicació amb la Comissió, de manera que cal considerar en aplicació de la normativa de procediment administratiu que desisteix de la seva reclamació davant la GAIP.
La resta de membres del Ple valoren favorablement la Proposta de resolució formulada pel ponent.
Proposta de resolució de desestimació de la Reclamació 272/2016
El ponent d'aquesta Proposta de resolució, així com de les Propostes de resolució corresponents a les Reclamacions 274/2016 i la 291/2016, el senyor Josep Mir, exposa les particularitats que han presentat aquestes tres reclamacions presentades per la mateixa persona que altres expedients ja aprovats per la Comissió i els elements produïts en la tramitació que duen a la desestimació de la Reclamació 272/2016 i 291/2016 i a l'estimació parcial de la corresponent a la Reclamació 274/2016.
Proposta de resolució d'estimació parcial de la Reclamació 274/2016
Proposta de resolució d'inadmissió de la Reclamació 283/2016
El ponent de la Proposta de resolució, el senyor Oriol Mir relaciona el supòsit que en aquest cas dóna lloc a la inadmissió, motivació amb la qual estan d'acord la resta de membres del Ple, atès que la pretensió de la persona reclamant no té per objecte l'accés a informació pública, sinó que subministra informació a una administració pública perquè aquesta incoï un procediment administratiu.
Proposta de resolució de desestimació de la Reclamació 291/2016
El senyor Oriol Mir assenyala que ha estat convidat a participar en l'Aula per a Electes Locals el proper divendres dia 11 de novembre de 2016 en matèria de publicitat activa i dret d'accés.
En matèria de formació la secretària assenyala que han obert a la participació de personal de la Secretaria Tècnica de la Comissió dos cursos, un de nivell inicial i un de nivell avançat de GECO+, sistema de gestió del web de la Comissió, que són molt ben acollits per poder enfortir i resoldre dubtes que comporta la gestió del web de la Comissió ara que ja està operatiu en castellà també part del seu contingut i que s'han pogut actualitzar la majoria dels seus continguts.
El vicepresident de la Comissió, que exerceix la Presidència, aixeca la sessió de la qual, com a secretària, estenc aquesta acta.